**Farské oznamy**

**Ôsma nedeľa v cezročnom období rok C (27. 2. 2022)**

|  |  |  |
| --- | --- | --- |
| Pondelok |  | 18.00 |
| Utorok |  | 7.00 |
| Streda | Popolcová streda | 18.00 |
| Štvrtok | Štvrtok po Popolcovej strede - prvý štvrtok | 18.00 |
| Piatok | Piatok po Popolcovej strede - prvý piatok | 17.00 |
| Sobota | Sobota po Popolcovej strede – prvá sobota | 7.00 a 16.00 Oblazov |
| Nedeľa | Prvá pôstna nedeľa | 8.00 a 10.30 online prenos |

Dnes poobede do 17.00hod. budeme mať otvorený kostol, pozývam vás prísť sa pokloniť Pánu Ježišovi v Eucharistii.

V stredu vstúpime do Pôstneho obdobia. Pôst je obdobie, ktoré predchádza a pripravuje na slávenie Veľkej noci. Je časom počúvania Božieho slova a obrátenia. Popolcová streda je dňom prísneho pôstu a zdržania sa mäsitého pokrmu. Pôst znamená iba raz do dňa sa dosýta najesť. Zákon zdržiavania sa mäsa zaväzuje tých, ktorí dovŕšili štrnásty rok života až do šesťdesiateho roku života. Zároveň tento deň Sv. otec František týmito slovami vyhlásil za deň modlitieb a pôstu za mier vo svete: "A teraz by som chcel apelovať na všetkých, veriacich aj neveriacich. Ježiš nás naučil, že na diabolskú nezmyselnosť násilia sa odpovedá Božími zbraňami, modlitbou a pôstom. **Pozývam všetkých, aby blížiaceho sa 2. marca, na Popolcovú stredu, zachovali Deň pôstu za mier**. Osobitným spôsobom povzbudzujem veriacich, aby sa v tento deň intenzívne venovali modlitbe a pôstu. Nech Kráľovná pokoja ochráni svet pred bláznovstvom vojny.“

Tento týždeň máme prvý piatok v mesiaci. Pozývam vás ku sv. spovedi. Zvlášť rodičov a deti, ktoré boli na prvom svätom prijímaní. Spovedám každý deň pol hodinu pred sv. omšou a vo štvrtok od 17.00 hod. a zároveň bude vystavený Pán Ježiš v Oltárnej sviatosti k verejnej úcte a poklone a v piatok budem spovedať od 15.00hod. Sv. spoveď ukončím v piatok o 16.50 a pomodlíme sa pobožnosť k Božskému srdcu. Môžete si nahlásiť chorých ku sv. spovedi a ja sa s nimi dohodnem po tel. kontakte kedy ich prídem navštíviť.

Sv. omša v piatok bude bývať o 17.00hod. a pred jej začatím sa budeme modliť krížovú cestu o 16.15 hod.

Pozývam na stretnutie birmovancov v piatok 4.3. o 18.30hod. na farský úrad. Komu je možné nechať sa pretestovať, prosím, aby to urobil.

Vzadu na stolíku si môžete zakúpiť za 1,5 eur časopis Milujte sa. Nájdete v ňom zaujímavé zázraky, svedectvá živej viery, rady ako sa dobre spovedať a mnohé iné.

SOŠ sv. Jozefa Robotníka vás pozýva rodičov a žiakov 9. ročníka na individuálnu prehliadku ich školy. Viac informácií na www.sjoroza.sk.

Na budúcu nedeľu bude zbierka na charitu. Za vašu štedrosť už teraz ďakujem.

Slovenská vláda uvoľnila protipandemické opatrenia, čo znamená, že sv. omší sa môžu zúčastňovať všetci ľudia do 50% naplnenosti chrámu.

Chcem sa poďakovať za vaše modlitby, obety, finančnú podporu našej farnosti i na farský účet, za upratovanie, výzdobu kostola, internetový prenos a na budúci týždeň prosím o upratovanie skupinu č. 19. Pribudla nám nová skupina na upratovanie, za čo im ďakujem ☺.

**Modlitba k Stvoriteľovi**

Pane a Otče ľudstva, ktorý si stvoril všetky ľudské bytosti s rovnakou dôstojnosťou, vlej do našich sŕdc ducha bratstva. Prebuď v nás sen o novom spôsobe stretnutia, o dialógu, spravodlivosti a pokoji. Podnieť nás, aby sme všade vytvárali lepšiu spoločnosť a dôstojnejší svet bez hladu, chudoby, násilia a vojen. Nech sa naše srdce otvorí všetkým obyvateľom a národom zeme, aby sme spoznali dobro a krásu, ktoré si do nej zasial, aby sme nadväzovali bližšie vzťahy zjednotené v nádeji a spoločných cieľoch. Amen.

 (Sv. Otec František – Fratelli tutti)

„Drahé deti! Som s vami a modlime sa spoločne. Deti moje, pomôžte mi modlitbou, aby satan nezvíťazil. Jeho moc smrti, nenávisti a strachu zachvátila zem. Preto, deti moje, vráťte sa k Bohu a modlitbe, pôstu a zriekaniu, za všetkých tých, ktorí sú pošliapaní, chudobní a bez hlasu v tomto svete bez Boha. Deti moje, ak sa nevrátite k Bohu a jeho prikázaniam, nemáte budúcnosť. Preto ma poslal, aby som vás viedla. Ďakujem vám, že ste prijali moje pozvanie.“